
Rīgas apgabaltiesas iecirkņa Nr. 75
zvērinātai tiesu izpildītājai
Dainai Priedniecei
Par disciplinārsoda uzlikšanu
Rīgas apgabaltiesas iecirkņa Nr. 75
zvērinātai tiesu izpildītājai
Dainai Priedniecei

Ar tieslietu ministres Ineses Lībiņas-Egneres 2025. gada 18. marta rīkojumu Nr. 1-1/52 (turpmāk – Rīkojums) ierosināta disciplinārlieta pret Rīgas apgabaltiesas iecirkņa Nr. 75 zvērinātu tiesu izpildītāju Dainu Priednieci (turpmāk – tiesu izpildītāja D. Priedniece) par zvērinātu tiesu izpildītāju darbību regulējošu normatīvo aktu būtisku pārkāpumu, kas radījuši kaitējumu privātpersonas un valsts interesēm, proti, Civilprocesa likuma 594. panta pirmās daļas un 596. panta 1. punkta pārkāpumu.
Rīkojumā norādīts, ka tiesu izpildītāja D. Priedniece ir nepamatoti aprēķinājusi un veikusi ieturējumu no X 2024. gada 12. novembrī izmaksātās darba samaksas. Vadoties no sava kļūdaini veiktā aprēķina par summu, ko X 2024. gada novembrī bija tiesīgs saņemt savā kredītiestādes kontā, tiesu izpildītāja D. Priedniece kļūdaini arī secinājusi, ka X 2024. gada novembrī kredītiestādes kontā tika nodrošināts ģimenes valsts pabalsts 100 euro.
Ierosinātā disciplinārlieta izskatīta Zvērinātu tiesu izpildītāju disciplinārlietu komisijas (turpmāk – disciplinārlietu komisija) sēdē 2025. gada 29. aprīlī. Saskaņā ar Tiesu izpildītāju likuma 62. pantu uz sēdi mutvārdu paskaidrojumu sniegšanai aicināta tiesu izpildītāja D. Priedniece.
Sniegtajā rakstveida paskaidrojumā un disciplinārlietu komisijas sēdē tiesu izpildītāja D. Priedniece norādīja, ka, izvērtējot X 2024. gada 25. novembra pieteikumu, secināja, ka 2024. gada novembrī X AS "Swedbank" kontā saņēma darba algu no SIA "FIRMA MADARA 89" 716,02 euro, no Ieslodzījuma vietu pārvaldes atgrieztus naudas līdzekļus 20 euro un ģimenes valsts pabalstu 100 euro, pavisam 836,02 euro. Ņemot vērā, ka no X 2024. gada 12. novembrī izmaksātās darba samaksas X darba devēja SIA "FIRMA MADARA 89" ieturējumus nebija veikusi, tiesu izpildītāja D. Priedniece saskaņā ar Civilprocesa likuma 594. panta otro un trešo daļu no attiecīgās darba samaksas varēja pati veikt ieturējumu atbilstoši Civilprocesa likuma 594. pantam. Minētais ieturējums pamatots ar šādu aprēķinu: 716,02 euro – 50,00 euro = 366,02 euro x 30 % = 109,81 euro. Tiesību norma nenoteic, ka ieturējumus no parādnieka darba samaksas un tai pielīdzinātajiem maksājumiem var veikt tikai darba devējs, pamatojoties uz zvērināta tiesu izpildītāja rīkojumu. Ņemot vērā minēto, 2024. gada novembrī X bija tiesības saņemt AS "Swedbank" kontā darba samaksu 606,21 euro un ģimenes valsts pabalstu 100 euro, kopumā 706,21 euro. Savukārt uz naudas līdzekļiem no Ieslodzījuma vietu pārvaldes piedziņa atbilstoši Civilprocesa likuma 599. pantam ir vēršama pilnā apmērā. Analizējot iesniegto konta pārskatu, tiesu izpildītāja D. Priedniece secināja, ka 2024. gada novembrī X izņēma no konta 698,39 euro, un 2,69 euro ir atlikums kontā, attiecīgi – kopā 2024. gada novembrī X bankas kontā bija pieejami 701,08 euro. Tomēr, lai nodrošinātu X tiesības konkrētajā mēnesī saņemt 706,21 euro, tiesu izpildītāja D. Priedniece X atgrieza 5,13 euro, bet pārējos ieturētos naudas līdzekļus 132,64 euro novirzīja parādsaistību segšanai izpildu lietā.
Disciplinārlietu komisijas sēdē tiesu izpildītāja D. Priedniece norādīja, ka SIA "Firma Madara 89" kā X darba vieta uzrādīta jau kopš 2024. gada 26. septembra, tomēr X neinformēja tiesu izpildītāju D. Priednieci par savu darba vietu. Ja X būtu paziņojis par darba vietu, tad rīkojums darba vietai būtu nekavējoties nosūtīts. Tādējādi tiesu izpildītājas D. Priednieces ieskatā X bija izvairījies no parāda samaksas līdz 2024. gada novembrim. 
Tiesu izpildītāja D. Priedniece norādīja, ka parasti ieturējumu no darba samaksas un saglabājamo līdzekļu apmēru aprēķina un ieturējumu izdara darba devējs vai attiecīgā juridiskā persona pēc zvērināta tiesu izpildītāja rīkojuma saņemšanas. Tomēr ir situācijas, kad parādnieks un darba devējs izvairās no ieturējumu veikšanas. Gadījumos, kad darba devējs dažādu iemeslu dēļ nav veicis ieturējumus no darba samaksas, bet ieturējumiem, acīmredzami, bija jābūt, tad parādniekam nav tiesību saņemt darba samaksu pilnā apmērā. Tas, ka zvērināts tiesu izpildītājs patstāvīgi aprēķina nepieciešamo ieturamo un atgriežamo summu, ir gan parādnieka, gan piedzinēja interesēs. Aprēķinot ieturamās summas, zvērināts tiesu izpildītājs rīkojas arī sabiedrības labā, jo sabiedrībai ir jāgūst pārliecība, ka tiesu nolēmumi tiks izpildīti. Izvēloties citu rīcības modeli, nevar teikt, ka zvērinātu tiesu izpildītāju nolēmumi tiks pildīti ātri. 
Tiesu izpildītāja D. Priedniece pauda viedokli, ja zvērinātam tiesu izpildītājam pašam nav tiesību vērtēt kontu pārskatus un aprēķināt ieturamās summas, tiek atbalstīta parādnieka izvairīšanās no parāda segšanas.

Motīvu daļa

Tiesu izpildītājas D. Priednieces lietvedībā 2024. gada 7. jūnijā reģistrēta izpildu lieta Nr. 02586/075/2024. Izpildu lietā 2024. gada novembrī ieturēti šādi naudas līdzekļi: 1) 2024. gada 13. novembrī – 18,49 euro; 2) 2024. gada 18. novembrī – 19,64 euro; 3) 2024. gada 21. novembrī – 99,64 euro. Izpildu lietā 2024. gada 25. novembrī reģistrēts X 2024. gada 25. novembra pieteikums par naudas līdzekļu 137,77 euro atgriešanu, tostarp norādot, ka AS "Swedbank" kontā X saņem ģimenes valsts pabalstu 100 euro.
Civilprocesa likuma 594. panta pirmajā daļā noteikts, ka no parādniekam izmaksājamās darba samaksas un tai pielīdzinātajiem maksājumiem ieturējumus, pamatojoties uz tiesu izpildītāja rīkojumu, izdara līdz piedzenamā parāda dzēšanai. Minētā panta sestajā daļā noteikts, ka ieturējumu apmēru no darba samaksas un tai pielīdzinātajiem maksājumiem aprēķina no summas, kas parādniekam jāsaņem pēc nodokļu samaksas. Ieturējumu apmēru aprēķina darba devējs vai attiecīgā juridiskā persona, ņemot vērā ieturējuma izdarīšanas brīdī parādnieka apgādībā reģistrēto nepilngadīgo bērnu skaitu. Savukārt Civilprocesa likuma 597. panta pirmā daļa paredz, ka tiesu izpildītājs nosūta darba devējam vai attiecīgajai juridiskajai personai rīkojumu ar norādi izdarīt ieturējumus no parādnieka darba samaksas vai citas atlīdzības, pensijas, stipendijas vai pabalsta un uz parādnieka rēķina ieskaitīt ieturētās summas tiesu izpildītāja depozīta kontā.
Tiesu praksē ir norādīts, ka gadījumos, kad piedziņa tiek vērsta uz parādnieka darba samaksu un tai pielīdzinātajiem maksājumiem, pienākums aprēķināt parādniekam saglabājamo līdzekļu apmēru ir uzlikts darba devējam vai attiecīgajai juridiskajai personai (sal. sk. Rīgas pilsētas Zemgales priekšpilsētas tiesas 2014. gada 23. maija spriedumu lietā Nr. C32244314, Rīgas rajona tiesas 2019. gada 29. jūlija lēmumu lietā Nr. C33420719, Rīgas pilsētas Zemgales priekšpilsētas tiesas 2016. gada 31. oktobra lēmumu lietā Nr. C31310216).
To, ka Civilprocesa likuma 594. panta piemērošana ir tieši darba devēja kompetencē, netieši apliecina arī Civilprocesa likuma pārejas noteikumu 72. punkts, kurā noteikts, ka izpildu lietās, kuras zvērināta tiesu izpildītāja lietvedībā ievestas un nav pabeigtas līdz 2014. gada 1. janvārim un kurās tiek piemērots piespiedu izpildes līdzeklis – piedziņas vēršana uz parādniekam izmaksājamo darba samaksu vai tai pielīdzinātajiem maksājumiem, parādniekam saglabājamo līdzekļu apmēru aprēķina darba devējs brīdī, kad izdara ieturējumu (Kurzemes rajona tiesas (Ventspilī) 2014. gada 5. novembra lēmums lietā Nr. C40142014).
Savukārt zvērinātam tiesu izpildītājam ir piešķirtas tiesības un likumā noteiktajos gadījumos pienākums veikt kontroli par ieturējumu no darba samaksas pareizību. Civilprocesa likuma 593. pants paredz zvērināta tiesu izpildītāja tiesības pieprasīt parādnieka darba devējam ziņas par to, vai parādnieks strādā pie tā, kāda ir viņa darba samaksa un tai pielīdzinātie maksājumi. Civilprocesa likuma 598. pants noteic, ka tiesu izpildītājs pēc piedzinēja rakstveida lūguma pārbauda, vai darba devējs pareizi un savlaicīgi izdarījis ieturējumus no parādnieka darba samaksas un cita veida ienākumiem un vai ieturētās summas ieskaitījis tiesu izpildītāja depozīta kontā. Ja tiesu izpildītājs konstatē, ka darba devēja sniegtās ziņas nav patiesas vai ieturējumu apmērs nav atbilstošs tiesu izpildītāja rīkojumā un Civilprocesa likuma normās noteiktajam apmēram, darba devēja amatpersonai var tikt uzlikts naudas sods (Civilprocesa likuma komentāri. III daļa (61. –86. nodaļa) Sagatavojis autoru kolektīvs. Prof. K. Torgāna zinātniskajā redakcijā. –Rīga: Tiesu namu aģentūra. 2014., 417. lpp.). Civilprocesa likuma 551. pants paredz zvērināta tiesu izpildītāja tiesības par attiecīgo faktu sastādīt aktu un iesniegt to tiesai, lai tā izlemtu jautājumu par attiecīgo personu atbildību.
Ņemot vērā minēto, disciplinārlietu komisija secina, ka ieturējumus no parādnieka darba samaksas un tai pielīdzinātajiem maksājumiem var aprēķināt un veikt tikai darba devējs vai attiecīgā juridiskā persona atbilstoši zvērināta tiesu izpildītāja dotajam rīkojumam. Savukārt zvērinātam tiesu izpildītājam, konstatējot, ka ieturējumi no darba samaksas netiek veikti vispār atbilstoši tiesu izpildītāja dotajam rīkojumam vai tiek veikti kļūdaini, ir jāizmanto Civilprocesa likumā paredzētie kontroles mehānismi, nevis patstāvīgi jāaprēķina ieturējumu summas no darba samaksas apmēra.
Disciplinārlietu komisijas ieskatā vērā ņemams ir arī apstāklis, ka zvērinātam tiesu izpildītājam nav pieejama informācija par parādnieka apgādībā esošajām personām, lai atbilstoši Civilprocesa likuma 594. panta otrajai daļai korekti aprēķinātu ieturējumu apmēru no parādnieka darba samaksas. Šī informācija pieejama darba devējam, līdz ar to zvērināts tiesu izpildītājs nav tiesīgs pats veikt ieturējumus no parādnieka darba samaksas, un viņam nav jāpilda darba devēja funkcija. Tiesu izpildītāja D. Priedniece apliecināja, ka konkrētajā lietā tika izmantota Izpildu lietu reģistra monitoringa funkcija. Līdz ar to, disciplinārlietu komisijas ieskatā, ja X uzsāka darba tiesiskās attiecības uzņēmumā SIA "Firma Madara 89" 2024. gada septembrī, tad zvērinātai tiesu izpildītājai D. Priedniecei šo informāciju vajadzēja redzēt Izpildu lietu reģistrā 2024. gada oktobrī vai novembrī.
Tiesu izpildītājas D. Priednieces norādītais, ka praksē bieži ir novērojamas situācijas, kad parādnieks un darba devējs izvairās no ieturējumu veikšanas, disciplinārlietu komisijas ieskatā, nav uzskatāms par pamatojumu likumā noteiktās kārtības, vēršot piedziņu uz parādnieka darba samaksu, neievērošanai, un patstāvīgi aprēķinot un veicot ieturējumu no parādnieka darba samaksas. Kā norādīts iepriekš – šādos gadījumos normatīvajā regulējumā ir paredzēti konkrēti darba devēja rīcības kontroles un atbildības mehānismi. Turklāt vērā ņemams arī apstāklis, ka konkrētajā gadījumā tiesu izpildītāja D. Priedniece ieturējumus no X izmaksātās darba samaksas veica laikā, kad darba devējam vēl nebija dots rīkojums. Tādējādi konkrētajā gadījumā nevar balstīties uz vispārīgu pieņēmumu, ka darba devējs rīkojumu nebūtu pildījis, ja tas tomēr būtu dots.
Disciplinārlietu komisija atzīst par pamatotu tiesu izpildītājas D. Priednieces norādīto, ka tiesu izpildītājam pēc savas iniciatīvas jāveic visus likumā noteiktos pasākumus un jāizmanto visus likumā paredzētos līdzekļus un metodes, lai ātri un kvalitatīvi pildītu tiesas un citu institūciju nolēmumus, tomēr izpildu darbības izpildu lietā jāveic, ievērojot normatīvajos aktos noteikto kārtību un prasības. Komisijas ieskatā tiesu izpildītājs, atsaucoties uz piedzinēja, parādnieka, sabiedrības ieinteresētību parāda ātrākā segšanā un no savas puses veiktu proaktīvu rīcību, lai sekmētu parāda ātrāku samaksu, nav tiesīgs rīkoties patvaļīgi un interpretēt Civilprocesa likuma normas pretēji to jēgai un likumdevēja gribai, mērķim.
Apkopojot minēto, disciplinārlietu komisija secina, ka tiesu izpildītājai D. Priedniecei izpildu lietā Nr. 02586/075/2024 nebija tiesiska pamata uzskatīt, ka uz 2024. gada 12. novembrī X bankas kontā izmaksāto darba samaksu (no kuras X darba devēja SIA "FIRMA MADARA 89" nebija aprēķinājusi ieturējumu, jo uz darba samaksas izmaksas brīdi darba devējai nebija dots tiesu izpildītājas D. Priednieces rīkojums) ir vēršama piedziņa un attiecīgi pašai aprēķināt un veikt ieturējumu 109,81 euro no konkrētās darba samaksas parādsaistību segšanai izpildu lietā. Minētās rīcības rezultātā tiesu izpildītāja D. Priedniece ir pieļāvusi Civilprocesa likuma 594. panta pirmās daļas pārkāpumu.
Rīkojumā, tostarp konstatēts, ka 2024. gada 20. novembrī, kad X AS "Swedbank" kontā saņēma ģimenes valsts pabalstu 100 euro, X nebija informējis tiesu izpildītāju D. Priednieci par summām, uz kurām nevar vērst piedziņu. Attiecīgi konkrētais ģimenes valsts pabalsts 100 euro pārskaitīts uz tiesu izpildītājas D. Priednieces depozīta kontu parādsaistību segšanai izpildu lietā. Tomēr 2024. gada 25. novembra pieteikumā X informēja tiesu izpildītāju D. Priednieci par minētā pabalsta saņemšanu AS "Swedbank" kontā. Izvērtējot X 2024. gada 25. novembra pieteikumu, tiesu izpildītāja D. Priedniece atgrieza X 5,13 euro, pārējos ieturētos naudas līdzekļus 132,64 euro novirzot parādsaistību segšanai izpildu lietā.
Atbilstoši Civilprocesa likuma 596. panta 1. punktam piedziņu nevar vērst uz valsts sociālajiem pabalstiem. Minētais pants ir imperatīva tiesību norma, kas paredz izsmeļošu uzskaitījumu pabalstiem un kompensācijām, uz kurām nevar vērst piedziņu. Šo pabalstu un kompensāciju veidi, piešķiršanas kārtība, apmēri noteikti speciālajos likumos un Ministru kabineta noteikumos (Civilprocesa likuma komentāri. III daļa (61. –86. nodaļa) Sagatavojis autoru kolektīvs. Prof. K. Torgāna zinātniskajā redakcijā. – Rīga: Tiesu namu aģentūra. 2014., 415. lpp.). Saskaņā ar Valsts sociālo pabalstu likuma 3. panta pirmo daļu ģimenes valsts pabalsts ir regulāri izmaksājamais valsts sociālais pabalsts. Līdz ar to secināms, ka uz ģimenes valsts pabalstu izpildu lietas ietvaros nevar vērst piedziņu, kā to paredz Civilprocesa likuma 596. panta 1. punkts. Civilprocesa likuma 596. pantā noteiktā aizlieguma mērķis ir nodrošināt valsts sociālā pabalsta par apgādībā esošajiem bērniem saglabāšanu, lai parādnieka rīcībā tiesas nolēmuma piespiedu izpildes procesā paliktu minimālais iztikas līdzekļu apmērs savam un parādnieka apgādībā esošo nepilngadīgo bērnu uzturam.
Disciplinārlietu komisija secina, ka pēc X 2024. gada 25. novembra pieteikuma saņemšanas, kurā tostarp bija norādīts, ka AS "Swedbank" kontā tiek saņemts ģimenes valsts pabalsts 100 euro, tiesu izpildītājai D. Priedniecei bija pienākums atgriezt X ieturēto ģimenes valsts pabalstu pilnā apmērā. Ievērojot to, ka tiesu izpildītāja D. Priedniece atgrieza X tikai 5,13 euro (atgriežamo 100 euro vietā), secināms, ka tiesu izpildītāja D. Priedniece ir pārkāpusi Civilprocesa likuma 596. panta 1. punktā noteikto ierobežojumu attiecībā uz summām, uz kurām nevar vērst piedziņu.
Atbilstoši izpildu lietā dotajiem rīkojumiem X 2024. gada novembrī kredītiestādes kontā saskaņā ar Civilprocesa likuma 599.1 panta otro daļu un Civilprocesa likuma 1. pielikuma 3. punktu kā neapķīlājami bija saglabājami naudas līdzekļi valstī noteiktās minimālās mēneša darba algas apmērā, kas 2024. gada novembrī bija 700 euro[footnoteRef:1], kā arī X bija tiesības saņemt ģimenes valsts pabalstu 100 euro, uz kuru piedziņa nav vēršama. Savukārt tiesu izpildītājas D. Priednieces ieskatā X 2024. gada novembrī savā kontā bija tiesības saņemt 706,21 euro (darba samaksa pēc ieturējuma veikšanas 606,21 euro un ģimenes valsts pabalsts 100 euro). [1:  https://likumi.lv/ta/id/278067-noteikumi-par-minimalas-menesa-darba-algas-apmeru-normala-darba-laika-ietvaros-un-minimalas-stundas-tarifa-likmes-aprekinasanu (redakcija, kas bija spēkā no 01.01.2024. līdz 31.12.2024.)] 

Apkopojot minēto, disciplinārlietu komisija tiesu izpildītājas D. Priednieces rīcībā konstatē Civilprocesa likuma 594. panta pirmās daļas un 596. panta 1. punkta pārkāpumu.
Disciplinārlietu komisija norāda, ka tiesu izpildītājas D. Priednieces pieļautie pārkāpumi liecina par zvērinātas tiesu izpildītājas rīcības neatbilstību zvērināta tiesu izpildītāja amata darbību veikšanai izvirzītajai kvalitātes prasībai. Tiesu izpildītājai D. Priedniecei kā augsti kvalificētam juristam izpildu darbības jāveic atbilstoši likumā noteiktajai kārtībai. Tāpat disciplinārlietu komisija ņem vērā, ka tiesu izpildītāja D. Priedniece ir ar ilggadēju pieredzi zvērināta tiesu izpildītāja amatā, līdz ar to viņai nevar būt nezināma kārtība, kādā tiek vērsta piedziņa uz parādnieka darba samaksu, kā arī likumā noteiktie ierobežojumi attiecībā uz summām, uz kurām nav vēršama piedziņa. Vērtējot visus apstākļus kopsakarā, konkrētajā situācijā tiesu izpildītājas D. Priednieces pārkāpumu rezultātā tiek mazināta sabiedrības uzticība zvērinātu tiesu izpildītāju institūtam, radīts kaitējums zvērinātu tiesu izpildītāju institūta prestižam, radīts negatīvs un maldīgs iespaids par zvērinātu tiesu izpildītāju institūtu kā par likumam nepakļautu un patvaļīgu. Neskatoties uz to, ka izpildu lieta Nr. 02586/075/2024 2025. gada 26. martā pabeigta ar izpildi, tās ietvaros ir pieļauti iepriekš norādītie pārkāpumi, kas ir vērtējami kā būtiski zvērinātu tiesu izpildītāju darbību regulējošo normatīvo aktu pārkāpumi. Līdz ar to zvērināta tiesu izpildītāja D. Priedniece ar savu rīcību ir nodarījusi būtisku kaitējumu gan privātpersonas interesēm, gan tiesu izpildītāju institūta prestižam un valsts interesēm.
Disciplinārlietu komisija atzīst, ka tiesu izpildītājas D. Priednieces darbībā ir saskatāms disciplinārpārkāpums par ko piemērojams disciplinārsods. Lemjot par piemērojamo sodu disciplinārlietā, disciplinārlietu komisija izvērtēja konstatētos apstākļus to kopumā, disciplinārlietas materiālus, tiesu izpildītājas D. Priednieces sniegtos paskaidrojumus, konstatētā disciplinārpārkāpuma raksturu un smagumu, ziņas, kas raksturo tiesu izpildītājas D. Priednieces līdzšinējo profesionālo darbību, kā arī iepriekš piemērotos disciplinārsodus[footnoteRef:2].  [2:  Kopš 2020. gada 18. jūnija līdz šīs disciplinārlietas ierosināšanas brīdim, pret tiesu izpildītāju D. Priednieci ierosinātas 6 disciplinārlietas, no kurām pie disciplinārās atbildības tiesu izpildītāja D. Priedniece saukta 2 reizes.
] 

Disciplinārlietu komisija uzskata, ka konkrētajā gadījumā tiesu izpildītājai D. Priedniecei kā atbilstošs un samērīgs piemērojamais disciplinārsods par izdarītajiem disciplinārpārkāpumiem ir rājiens. 
Disciplinārlietu komisijas ieskatā, šāds sods ir atbilstošs, lai paustu nosodījumu par normatīvajos tiesību aktos noteiktās kārtības neievērošanu, novērstu šādu situāciju atkārtošanos un turpmāk atturētu zvērinātu tiesu izpildītāju no disciplinārpārkāpumu izdarīšanas. Rājiena izteikšana par pieļautajiem disciplinārpārkāpumiem sasniedz gan sodīšanas, gan preventīvo, gan arī disciplināratbildības mērķi – aizsargāt sabiedrību un vairot tās uzticēšanos valsts varai un valstij kopumā –, vienlaikus ievērojot un nepārkāpjot samērīguma robežas. Šis disciplinārsods konkrētajos apstākļos ir samērīgs starp zvērinātu tiesu izpildītāju institūta reputācijai nodarīto kaitējumu un zvērinātas tiesu izpildītājas atbildību, un sekmēs zvērinātas tiesu izpildītājas izpratni par viņas rīcības neatbilstību normatīvo aktu prasībām. Rājiena izteikšana konkrētajā situācijā ir efektīvākais līdzeklis disciplināratbildības mērķa sasniegšanai. Šāda disciplinārsoda piemērošana ļaus zvērinātai tiesu izpildītājai izvērtēt savu rīcību, tās iespējamās sekas un saprast disciplināratbildības būtību. Nosakot sodu tiek ņemts vērā, ka disciplinārlietas gaitā zvērināta tiesu izpildītāja D. Priedniece nav mainījusi nostāju par piedziņas vēršanas uz darba samaksu kārtību un parādniekam saglabājamo naudas līdzekļu aprēķināšanas kārtību. Jāņem vērā, ka disciplināratbildība ir viens no juridiskās atbildības veidiem, kas nozīmē atbildību par savu rīcību valsts un sabiedrības priekšā. 

Rezolutīvā daļa

Ievērojot minēto un pamatojoties uz Tiesu izpildītāju likuma 61. panta pirmo un ceturto daļu, 65. panta pirmās daļas 1. punktu un 66. panta pirmās daļas 2. punktu,


Disciplinārlietu komisija nolemj:

[bookmark: _Hlk96077941][bookmark: _Hlk96078117]izteikt Rīgas apgabaltiesas iecirkņa Nr. 75 zvērinātai tiesu izpildītājai Dainai Priedniecei rājienu par zvērinātu tiesu izpildītāju darbību regulējošu normatīvo aktu būtiskiem pārkāpumiem, kas radījuši kaitējumu privātpersonas un valsts interesēm.

Lēmumu saskaņā ar Tiesu izpildītāju likuma 69. pantu var pārsūdzēt Administratīvajā rajona tiesā 30 dienu laikā no lēmuma paziņošanas dienas. Pieteikuma iesniegšana tiesā neaptur lēmuma darbību.

Priekšsēdētāja	E. Gintere

Nosūtīšanas uzdevums: 
Tieslietu ministrijas Administratīvā departamenta Kancelejai;
Rīgas apgabaltiesas iecirkņa Nr. 75 zvērinātai tiesu izpildītājai D. Priedniecei;
Tieslietu ministrijas Tiesu sistēmas uzraudzības departamentam;
Tieslietu ministrijas Personālvadības departamentam (zvērinātas tiesu izpildītājas D. Priednieces personas lietā);
Tieslietu ministrijas valsts sekretāra vietniekam tiesu jautājumos;
Latvijas Zvērinātu tiesu izpildītāju padomei.

